CELEX: 32016R1253
Language: mt
Date: 2016-07-29 00:00:00
Title: Regolament ta' Implimentazzjoni tal-Kummissjoni (UE) 2016/1253 tad-29 ta' Lulju 2016 li jemenda r-Regolament (UE) Nru 92/2010 rigward l-iskambju tad-dejta bejn l-awtoritajiet doganali u l-awtoritajiet nazzjonali tal-istatistika u rigward il-kompilazzjoni tal-istatistika (Test b'rilevanza għaż-ŻEE)

30.7.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 205/12
               
            REGOLAMENT TA' IMPLIMENTAZZJONI TAL-KUMMISSJONI (UE) 2016/1253
      tad-29 ta' Lulju 2016
      li jemenda r-Regolament (UE) Nru 92/2010 rigward l-iskambju tad-dejta bejn l-awtoritajiet doganali u l-awtoritajiet nazzjonali tal-istatistika u rigward il-kompilazzjoni tal-istatistika
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 471/2009 tal-Parlament Ewropew u tal-Kunsill tas-6 ta' Mejju 2009 dwar statistika Komunitarja relatata mal-kummerċ estern ma' pajjiżi li mhumiex membri u li jħassar ir-Regolament tal-Kunsill (KE) Nru 1172/95 (1), u b'mod partikolari l-Artikoli 6(1) u 7(2) tiegħu,
      Billi:
      
                  (1)
               
               
                  Ir-Regolament (KE) Nru 471/2009 jistabbilixxi qafas komuni għall-produzzjoni sistematika ta' statistika Ewropea relatata mal-kummerċ ta' merkanzija ma' pajjiżi li mhumiex membri. Is-sors prinċipali tad-dejta għal dik l-istatistika hija dejta miksuba minn dikjarazzjonijiet doganali. Dak ir-Regolament kien stabbilit biex jitqiesu s-simplifikazzjonijiet ta' żdoganar ġodda u speċifiċi implimentati skont ir-Regolament (KE) Nru 450/2008 tal-Parlament Ewropew u tal-Kunsill (2) (“il-Kodiċi Doganali Modernizzat”). Dan kien jikkonċerna b'mod speċjali l-“awtovalutazzjoni” li kellha tinkludi rinunzja li tingħata dikjarazzjoni lid-dwana u l-iskema ta' Żdoganar Ċentralizzat fejn il-formalitajiet tal-importazzjoni jew tal-esportazzjoni doganali setgħu jiġu ssodisfati f'iktar minn Stat Membru wieħed.
               
            
                  (2)
               
               
                  Ir-Regolament (KE) Nru 952/2013 tal-Parlament Ewropew u tal-Kunsill (3) (“il-Kodiċi Doganali tal-Unjoni”) ħassar il-Kodiċi Doganali Modernizzat u mill-1 ta' Mejju 2016 issostitwixxa d-dispożizzjonijiet doganali previsti fir-Regolament tal-Kunsill (KEE) Nru 2913/92 (4)
                  
               
            
                  (3)
               
               
                  Id-Deċiżjoni ta' Implimentazzjoni tal-Kummissjoni (UE) 2016/578 (5) tistabbilixxi l-Programm ta' Ħidma msemmi fl-Artikolu 280 tal-Kodiċi Doganali tal-Unjoni u għandha x'taqsam mas-sistemi doganali elettroniċi li għandhom jiġu żviluppati b'konformità miegħu.
               
            
                  (4)
               
               
                  Sakemm isiru disponibbli dawk is-sistemi elettroniċi, ir-Regolament Delegat tal-Kummissjoni (UE) 2016/341 (6) (“l-Att Delegat Transitorju”) jipprevedi miżuri transitorji għall-iskambju u l-ħażna tal-informazzjoni fost l-awtoritajiet doganali u bejn l-awtoritajiet doganali u l-operaturi ekonomiċi.
               
            
                  (5)
               
               
                  Ir-Regolament (KE) Nru 471/2009 kien implimentat mir-Regolament tal-Kummissjoni (UE) Nru 92/2010 (7).
               
            
                  (6)
               
               
                  Jeħtieġ li r-Regolament (UE) Nru 92/2010 jiġi adattat għad-dispożizzjonijiet tal-Kodiċi Doganali tal-Unjoni fir-rigward tal-proċeduri speċifiċi għall-iskambju tad-dejta bejn l-awtoritajiet doganali u l-awtoritajiet nazzjonali tal-istatistika, speċjalment fir-rigward tas-simplifikazzjoni doganali li ssir referenza għaliha bħala Żdoganar Ċentralizzat previst fl-Artikolu 179 tal-Kodiċi Doganali tal-Unjoni.
               
            
                  (7)
               
               
                  Il-ftehim tal-awtoritajiet doganali dwar simplifikazzjoni għat-tfassil tad-dikjarazzjonijiet doganali tal-merkanzija li tidħol taħt sottointestaturi tariffarji differenti, għandu jkun rifless fl-istatistika kkompilata.
               
            
                  (8)
               
               
                  Sabiex tinkiseb l-informazzjoni dwar movimenti ekonomikament rilevanti bejn l-Istati Membri wara l-iżdoganar fuq l-importazzjonijiet, jew qabel fuq l-esportazzjonijiet, għandhom jitwettqu miżuri mmirati lejn l-identifikazzjoni tal-Istati Membri kkonċernati għal finijiet tal-istatistika kummerċjali.
               
            
                  (9)
               
               
                  L-emendi li jirrikjedu aġġustament tat-trasmissjoni tad-dejta mill-Istati Membri lill-Kummissjoni (Eurostat) għandhom isiru applikabbli biss għall-perjodi ta' referenza ta' kull xahar, fejn il-bidu jkun ix-xahar ta' referenza ta' Jannar 2017.
               
            
                  (10)
               
               
                  Ir-Regolament (UE) Nru 92/2010 għandu jiġi emendat skont dan.
               
            
                  (11)
               
               
                  Il-miżuri previsti f'dan ir-Regolament jikkonformaw mal-opinjoni tal-Kumitat dwar l-istatistika marbuta mal-kummerċ ta' merkanzija ma' pajjiżi li mhumiex membri,
               
            ADOTTAT DAN IR-REGOLAMENT:
      Artikolu 1
      Ir-Regolament (UE) Nru 92/2010 huwa emendat kif ġej:
      
                  (1)
               
               
                  l-Artikolu 1 huwa sostitwit b'dan li ġej:
                  “Artikolu 1
                  Modalitajiet ta' skambju ta' dejta bejn l-awtoritajiet doganali u l-awtoritajiet nazzjonali tal-istatistika
                  1.   Għall-finijiet ta' dan ir-Regolament għandhom japplikaw id-definizzjonijiet li ġejjin:
                  
                              (a)
                           
                           
                              “Żdoganar Ċentralizzat fil-perjodu transitorju” tfisser żdoganar ċentralizzat kif imsemmi fl-Artikolu 179 tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (*) (“il-Kodiċi Doganali tal-Unjoni”), li jinvolvi l-awtoritajiet doganali ta' aktar minn Stat Membru wieħed, u fejn il-mezz għall-iskambju tal-informazzjoni bejn l-awtoritajiet doganali huwa stipulat fl-Artikolu 18 tar-Regolament Delegat tal-Kummissjoni (UE) 2016/341 (**);
                           
                        
                              (b)
                           
                           
                              “Żdoganar Ċentralizzat awtomatizzat” tfisser żdoganar ċentralizzat li jinvolvi l-awtoritajiet doganali ta' aktar minn Stat Membru wieħed u fejn il-mezz ta' skambju tal-informazzjoni bejn l-awtoritajiet doganali huwa kopert mis-sistema elettronika transnazzjonali rispettiva għall-Iżdoganar Ċentralizzat għall-Importazzjoni jew għall-Esportazzjoni kif speċifikat fil-Programm ta' Ħidma msemmi fl-Artikolu 280 tal-Kodiċi Doganali tal-Unjoni (***).
                           
                        2.   Mingħajr dewmien, u sa mhux aktar tard mix-xaħar wara dak li fih id-dikjarazzjonijiet doganali jkunu ġew aċċettati jew ikunu ġew suġġetti għal deċiżjonijiet mid-dwana, l-awtoritajiet doganali nazzjonali għandhom jibgħatu r-rekords dwar l-importazzjonijiet u l-esportazzjonijiet li jkunu nġabru mid-dikjarazzjonijiet doganali
                  
                              (a)
                           
                           
                              li ġew ippreżentati lilhom; jew
                           
                        
                              (b)
                           
                           
                              li fir-rigward tagħhom, id-dikjarazzjoni supplimentari tkun, b'konformità mal-Artikolu 225 tar-Regolament ta' Implimentazzjoni tal-Kummissjoni (UE) 2015/2447 (****), disponibbli għalihom permezz ta' aċċess elettroniku dirett fis-sistema tad-detentur tal-awtorizzazzjoni.
                              L-awtoritajiet doganali għandhom jibgħatu r-rekords riveduti tal-importazzjonijiet u tal-esportazzjonijiet fil-każijiet meta d-dejta statistika li kienet ipprovduta qabel tiġi emendata jew mibdula.
                           
                        L-obbligu li r-rekords meħuda mid-dikjarazzjonijiet doganali jintbagħtu lill-awtorità nazzjonali tal-istatistika ma għandux japplika għad-dikjarazzjonijiet doganali koperti minn Żdoganar Ċentralizzat awtomatizzat, li għandhom jintbagħtu lil Stat Membru ieħor skont il-paragrafu 3.
                  Kif imsemmi fl-Artikolu 17a tar-Regolament (KE) Nru 223/2009 tal-Parlament Ewropew u tal-Kunsill (*****), l-ewwel sottoparagrafu ma għandux jaffettwa d-drittijiet tal-aċċess għar-rekords amministrattivi u l-użu tagħhom tal-awtoritajiet nazzjonali tal-istatistika.
                  3.   B'effett mid-data tal-implimentazzjoni tal-mekkaniżmu għall-iskambju reċiproku tad-dejta b'mezzi elettroniċi skont l-Artikolu 7(2) tar-Regolament (KE) Nru 471/2009, li għandu jfisser, hekk kif l-Istat Membru rispettiv japplika l-Iżdoganar Ċentralizzat awtomatizzat, dan li ġej għandu japplika:
                  Fejn dikjarazzjoni doganali tkun koperta minn Żdoganar Ċentralizzat awtomatizzat, l-awtorità doganali ta' fejn tiġi ppreżentata dik id-dikjarazzjoni għandha tiżgura li jintbagħtu l-kopji tad-dejta ta' dik id-dikjarazzjoni doganali fl-istess qafas ta' żmien, kif imniżżel fl-ewwel sottoparagrafu tal-paragrafu 2, lill-awtorità doganali tal-Istat Membru fejn tkun tinsab il-merkanzija fil-mument tar-rilaxx fil-proċedura doganali. L-obbligu li tintbagħat id-dejta għandu jirreferi wkoll għal dikjarazzjoni doganali fejn, b'konformità mal-Artikolu 225 tar-Regolament ta' Implimentazzjoni (UE) 2015/2447, id-dikjarazzjoni supplimentari, tkun disponibbli permezz ta' aċċess elettroniku dirett fis-sistema tad-detentur tal-awtorizzazzjoni,
                  It-trasmissjoni titqies li tkun assigurata u l-qafas ta' żmien ikun rispettat meta t-trasmissjoni bejn l-Istati Membri sseħħ skont l-arranġamenti previsti fl-Artikoli 231 u 232 tar-Regolament ta' Implimentazzjoni (UE) 2015/2447.
                  L-awtorità doganali riċeventi għandha tgħaddi d-dejta mingħajr dewmien lill-awtorità nazzjonali tal-istatistika nazzjonali tagħha. Madankollu, dan ma għandux jaffettwa d-drittijiet, imsemmijin fl-Artikolu 17a tar-Regolament (KE) Nru 223/2009, għall-aċċess u għall-użu tar-rekords amministrattivi, tal-awtoritajiet nazzjonali tal-istatistika.
                  4.   Meta l-awtoritajiet nazzjonali tal-istatistika jitolbu hekk, l-awtoritajiet doganali għandhom jivverifikaw il-korrettezza u l-kompletezza tar-rekords dwar l-importazzjonijiet u l-esportazzjonijiet ipprovduti minnhom.
                  
                     (*)  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1)."
						
                  
                     (**)  Ir-Regolament Delegat tal-Kummissjoni (UE) 2016/341 tas-17 ta' Diċembru 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli tranżizzjonali għal ċerti dispożizzjonijiet tal-Kodiċi Doganali tal-Unjoni fejn is-sistemi rilevanti għadhom ma sarux operazzjonali u li jemenda r-Regolament Delegat (UE) 2015/2446 (ĠU L 69, 15.3.2016, p. 1)."
						
                  
                     (***)  L-aktar waħda reċenti hija d-Deċiżjoni ta' Implimentazzjoni tal-Kummissjoni (UE) 2016/578 tal-11 ta' April 2016 li tistabbilixxi Programm ta' Ħidma relatat mal-iżvilupp u t-tnedija tas-sistemi elettroniċi previsti fil-Kodiċi Doganali tal-Unjoni (ĠU L 99, 15.4.2016, p. 6)."
						
                  
                     (****)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558)."
						
                  
                     (*****)  Ir-Regolament (KE) Nru 223/2009 tal-Parlament Ewropew u tal-Kunsill tal-11 ta' Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta' data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 dwar Statistika tal-Komunità, u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).”"
						
               
            
                  (2)
               
               
                  Fl-Artikolu 2(1), il-punt (a) huwa sostitwit b'dan li ġej:
                  
                              “(a)
                           
                           
                              ir-rekords dwar l-importazzjonijiet u l-esportazzjonijiet li l-awtoritajiet doganali pprovdew skont l-obbligi msemmija fl-Artikolu 1;”
                           
                        
            
                  (3)
               
               
                  L-Artikolu 2(2) huwa emendat kif ġej:
                  
                              (i)
                           
                           
                              il-punt (g) huwa sostitwit b'dan li ġej:
                              
                                          “(g)
                                       
                                       
                                          il-kodiċi tal-merkanzija;
                                          meta l-istatistika tiġi kkomplilata bl-użu tas-sors tad-dejta msemmi fl-Artikolu 4(1) tar-Regolament (KE) Nru 471/2009 u dan is-sors tad-dejta jkun, skont is-sejbiet tal-awtoritajiet nazzjonali tal-istatistika, affettwat mill-ftehim tal-awtoritajiet doganali msemmi fl-Artikolu 177 tal-Kodiċi Doganali tal-Unjoni, l-awtoritajiet nazzjonali tal-istatistika għandhom jipprevedu l-possibbiltà li jidentifikaw id-dejta li r-rilevanza jew il-kwalità tagħha jkunu affettwati minn dak il-ftehim, fl-istatistika kompilata tagħhom;”
                                       
                                    
                        
                              (ii)
                           
                           
                              il-punt (h) huwa sostitwit b'dan li ġej:
                              
                                          “(h)
                                       
                                       
                                          l-Istat Membru fejn tkun tinsab il-merkanzija fil-mument tar-rilaxx fil-proċedura doganali. Madankollu, l-awtoritajiet nazzjonali tal-istatistika għandhom ikunu obbligati biss li jikkompilaw din l-informazzjoni meta l-importazzjonijiet jew l-esportazzjonijiet jkunu relatati mad-dikjarazzjonijiet doganali koperti bi Żdoganar Ċentralizzat fil-perjodu tranżitorju;
                                          l-Istat Membru fejn id-dikjarazzjoni doganali tiġi ppreżentata. Madankollu, l-awtoritajiet nazzjonali tal-istatistika għandhom ikunu obbligati biss li jikkompilaw din l-informazzjoni, meta l-importazzjonijiet jew l-esportazzjonijiet jkunu relatati mad-dikjarazzjonijiet doganali koperti bi Żdoganar Ċentralizzat awtomatizzat;”
                                       
                                    
                        
                              (iii)
                           
                           
                              il-punt (i) huwa sostitwit b'dan li ġej:
                              
                                          “(i)
                                       
                                       
                                          l-Istat Membru tad-destinazzjoni mal-importazzjoni.
                                          Għal dawk ir-rekords tal-importazzjoni li d-dejta doganali dwar l-Istat Membru ta' destinazzjoni tagħhom ma tkunx disponibbli, l-Istati Membri għandhom jużaw kull informazzjoni oħra fid-dikjarazzjoni doganali li jqisu li tkun rilevanti għall-kompilazzjoni ta' statistika kummerċjali esterna mill-Istat Membru ta' destinazzjoni.
                                          Meta l-awtoritajiet nazzjonali tal-istatistika ma jkunu jistgħu jiksbu l-ebda informazzjoni diretta jew indiretta li tippermetti dik il-kompilazzjoni, dawn għandhom jindikaw il-Kodiċi ta' Ġeonomenklatura “QV” fejn iqisu li l-Istat Membru ta' destinazzjoni jkun differenti mill-Istat Membru fejn tkun tinsab il-merkanzija fil-mument tar-rilaxx fil-proċedura doganali;”
                                       
                                    
                        
                              (iv)
                           
                           
                              il-punt (j) huwa sostitwit b'dan li ġej:
                              
                                          “(j)
                                       
                                       
                                          l-Istat Membru tal-esportazzjoni reali mal-esportazzjoni.
                                          Għar-rekords tal-esportazzjoni fejn id-dejta doganali dwar l-Istat Membru ta' esportazzjoni reali ma tkunx disponibbli, l-awtoritajiet nazzjonali tal-istatistika għandhom jisfruttaw kull informazzjoni oħra mid-dikjarazzjoni doganali li jqisu li tkun rilevanti għall-kompilazzjoni tal-istatistika kummerċjali esterna mill-Istat Membru ta' esportazzjoni reali.
                                          Meta l-awtoritajiet nazzjonali tal-istatistika ma jkunu jistgħu jiksbu l-ebda informazzjoni diretta jew indiretta li tippermetti dik il-kompilazzjoni, għandhom jindikaw il-Kodiċi tal-Ġeonomenklatura “QV” fejn iqisu li l-Istat Membru tal-esportazzjoni reali jkun differenti mill-Istat Membru fejn tkun tinsab il-merkanzija fil-mument tar-rilaxx fil-proċedura doganali;”
                                       
                                    
                        
                              (v)
                           
                           
                              il-punt (l) huwa sostitwit b'dan li ġej:
                              
                                          “(l)
                                       
                                       
                                          il-pajjiż tal-kunsinna/dispaċċ mal-importazzjoni;”.
                                       
                                    
                        
            
                  (4)
               
               
                  Fl-Artikolu 2(3), l-ewwel sentenza hija sostitwita b'dan li ġej:
                  “L-istatistika għandu jkun fiha l-aġġustamenti dwar ir-rekords neqsin, imdewmin jew mhux kompluti.”
               
            
                  (5)
               
               
                  Fl-Artikolu 2(4), l-ewwel sentenza hija sostitwita b'dan li ġej:
                  “L-Istati Membri jistgħu jikkompilaw informazzjoni inqas dettaljata minn kif speċifikat fl-Artikolu 6(1) tar-Regolament (KE) Nru 471/2009 għat-tranżazzjonijiet individwali taħt il-limitu massimu statistiku.”
               
            Artikolu 2
      Id-dħul fis-seħħ u l-applikazzjoni
      Dan ir-Regolament għandu jidħol fis-seħħ fl-għoxrin jum wara li jiġi ppubblikat f'Il-Ġurnal Uffiċjali tal-Unjoni Ewropea.
      L-Artikolu 1(3) u l-Artikolu 1(4) għandhom japplikaw għall-perjodi ta' referenza minn Jannar 2017.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, id-29 ta' Lulju 2016.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 152, 16.6.2009, p. 23.
      
         (2)  Ir-Regolament (KE) Nru 450/2008 tal-Parlament Ewropew u tal-Kunsill tat-23 ta' April 2008 li jistabbilixxi l-Kodiċi Doganali Komunitarju (Kodiċi Doganali Modernizzat) (ĠU L 145, 4.6.2008, p. 1).
      
         (3)  Ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).
      
         (4)  Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (ĠU L 302, 19.10.1992, p. 1).
      
         (5)  Id-Deċiżjoni ta' Implimentazzjoni tal-Kummissjoni (UE) 2016/578 tal-11 ta' April 2016 li tistabbilixxi l-Programm ta' Ħidma relatat mal-iżvilupp u t-tnedija tas-sistemi elettroniċi previsti fil-Kodiċi Doganali tal-Unjoni (ĠU L 99, 15.4.2016, p. 6.).
      
         (6)  Ir-Regolament Delegat tal-Kummissjoni (UE) 2016/341 tas-17 ta' Diċembru 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta' regoli tranżizzjonali għal ċerti dispożizzjonijiet tal-Kodiċi Doganali tal-Unjoni fejn is-sistemi elettroniċi rilevanti għadhom ma sarux operazzjonali u li jemenda r-Regolament Delegat (UE) 2015/2446 (ĠU L 69, 15.3.2016, p. 1).
      
         (7)  Ir-Regolament tal-Kummissjoni (UE) Nru 92/2010 tat-2 ta' Frar 2010 li jimplimenta r-Regolament (KE) Nru 471/2009 tal-Parlament Ewropew u tal-Kunsill dwar l-istatistika Komunitarja relatata mal-kummerċ estern ma' pajjiżi li mhumiex membri, fir-rigward ta' skambju ta' dejta bejn l-awtoritajiet doganali u l-awtoritajiet nazzjonali tal-istatistika, il-kompilazzjoni tal-istatistika u l-valutazzjoni tal-kwalità (ĠU L 31, 3.2.2010, p. 4).